Vrou tydens kaping geskietFoto: ER24 ŉ 25-jarige vrou is Donderdagaand tydens ŉ kaping by ŉ winkelsentrum in Pinetown in KwaZulu-Natal geskiet. Lt.kol. Thulani Zwane, woordvoerder van die polisie, het gesê die vrou het net haar inkopies by die winkelsentrum in New Germany afgehandel toe sy deur twee mans oorval is. Sy het omstreeks 19:00 haar inkopies in haar motor gelaai en by die bestuurderskant van haar motor ingeklim. “Toe sy die deur wou toemaak, het sy gevoel hoe die deur oopgeruk word. Sy het probeer om die boosdoener te skop en die deur toe trek, maar ŉ tweede man het verskyn en sy makker gehelp om die deur oop te dwing,” het Zwane gesê. Gedurende die struweling is die vrou in haar hand geskiet. Sy kon daarin slaag om deur die passasierskant uit die motor te kom en te vlug. Die polisie en nooddienste is na die toneel ontbied. Werner Vermaak, woordvoerder van ER24, het gesê paramedici het die vrou buite ŉ winkel by die sentrum aangetref. Hy het haar beserings as ernstig beskryf. Sy is op die toneel deur paramedici behandel voordat sy na ŉ hospitaal gehaas is vir verdere mediese behandeling. Polisiebeamptes het die verdagtes agternagesit en hulle is ŉ kilometer van die toneel af in hegtenis geneem. “ŉ Vuurwapen en ŉ mes is in die verdagtes se besit gevind. Die vuurwapen sal vir ballistiese toetse gestuur word om te bepaal of dit in die uitvoer van enige ander misdade gebruik is,” het Zwane gesê. Die twee verdagtes, 33 en 41 jaar oud, sal binnekort in die Pinetown-landdroshof verskyn.